Maria Mijailovna Errusiakoa

Maria Mijailovna Errusiako (Mosku, Errusiar Inperioa, 1825eko martxoaren 9a – Viena, Austriar Inperioa, 1846ko azaroaren 19a), bere eskubidez, Errusiako dukesa handiaren titulua izan zuen.

 Bizitza 

 Familia 
Mariaren gurasoak Miguel Pavlovich Errusiako duke handia eta Karlota Wurtembergeko printzesa izan ziren. Alaba zaharrena izan zen. Haren haziera eta heziketa gertutik jarraitu zituen amak. Duke handiak ez zuen semerik izan, baina desfile eta maniobra militarrak erakutsi zizkien alabei, haietako edozein zalditeriako errejimendu bat agintzeko gai izan zitekeela argudiatuz. Zaldizko eta oinezko arteak ere erakutsi zizkien. 

1835-1838an, haurrentzako aldizkari bat kaleratu zen "Haur Liburutegia, Maria Mijáilovna Dukesa Handiak bere gorentasun inperialari eskainia" izenburupean (editorea: A. N. Ochkin).

Hiru ahizpen artean osasunik ahulena zuen eta hogei bat urte zituenean, Maria hilobira eraman zuen gaitzaren lehen zantzuak izan zituen. Baina inguruko jendeak ez zuen antzeman aintzat hartzeko moduko seinalerik txikiena ere.

 Heriotza 
Ama Elena Pavlovna dukesa handiak —Karlotak izen hori hartu zuen Errusiako Eliza ortodoxora aldatu ostean— bi alaba zaharrenak lagunduta, Maria eta Isabel, Europako gorteak bisitatu zituen, bi dukesentzat ezkontide posibleen bila.  

Maria Badengo Dukerri Handiko printze oinordekoarentzat (gero Luis II.a duke handia izan zenarentzat) emaztegai potentzialtzat hartu zuten. Europako hiriburu batzuetan hainbat egonaldi egin ostean, Elena Pavlovna eta alabak Vienara heldu ziren.  

Vienan bertan, Maria bere aitaren besoetan hil zen (aita aurretik heldua zen) tuberkulosi erpindua zuela, 1846ko azaroaren 19an. Heriotza goiztiar hori zirrara handia izan zen familiarentzat, batez ere Elena dukesa handiarentzat, Maria hil ostean lur jota geratu zen eta.

Gorpua San Petersburgora eraman zuten, eta San Pedro eta San Paulo Katedralean lurperatu zuten. Amak, oinazeak urraturik, ezin izan zuen alaba lagundu azken atsedenlekuan. Maria eta Isabel alaba nagusien oroimenez, (Isabel 1845eko urtarrilaren 28an erditu zenean hil zen Wiesbadenen), amak ospitale bat eta umezurztegi bat eraikitzeko agindua eman zuen.

 Erreferentziak 

 Kanpo estekak 

Kategoria:Moskutarrak
Kategoria:Vienan hildakoak
Kategoria:Tuberkulosiak hildakoak
Kategoria:Dukesak